section_heading: Scenarij
paragraph_text: Nakon što je film Fantomska prijetnja dobio uglavnom pomiješane kritike, redatelj George Lucas nevoljko se vratio scenarističkom poslu. U ožujku 2000. godine, samo tri mjeseca prije nego što je započeo snimanje filma, Lucas je napokon završio okvirni scenarij za Epizodu II. Nastavio je mijenjati svoju prvotnu verziju te je uskoro napisao drugu i treću. Za pomoć na toj trećoj verziji koja će u konačnici i postati službeni scenarij filma zamolio je Jonathana Halesa koji je do tada napisao nekoliko epizoda serije Mladi Indiana Jones, ali koji je imao ograničenog iskustva kada je pisanje kino filmova bilo u pitanju. Finalna verzija scenarija završena je samo tjedan dana prije početka snimanja filma.